C 47/114
FI
Euroopan unionin virallinen lehti
7.2.2023
Keskiviikko 6. heinäkuuta 2022
80. suhtautuu myönteisesti siihen, että sotarikoksista syyttämistä koskeva kansallinen strategia on hyväksytty vuosiksi 2021–2026 ja siihen liittyvien eri elinten ja raportointimekanismien työ on aloitettu äskettäin; painottaa strategian avoimen ja osallistavan täytäntöönpanon merkitystä; kehottaa Serbian viranomaisia toteuttamaan päättäväisiä toimia tuomittujen sotarikollisten ihannointia vastaan ja luopumaan kaikesta vastakkainasettelua aiheuttavasta retoriikasta ja toimista, jotka heikentävät naapurialueen maiden koskemattomuutta ja uhkaavat alueellista vakautta ja sovintoa; kehottaa Serbian viranomaisia osoittamaan aitoa sitoutumista sotarikostapausten tutkintaan ja käsittelyyn tuomioistuimissa; toistaa, että Euroopassa ei ole sijaa kansanmurhan kieltämiselle; 81. korostaa alueellisen yhteistyön merkitystä sotarikosten ja kadonneiden henkilöiden suhteen; kehottaa Serbian viranomaisia tuomitsemaan kaikenlaisen vihapuheen, pelottelukampanjat sekä kansanmurhan, ihmisyyttä vastaan tehtyjen rikosten ja sotarikosten yleisen hyväksynnän ja niiden kiistämisen; pitää valitettavana, että jotkut Serbian viranomaiset ja eräät serbipoliitikot kiistävät edelleen Srebrenican kansanmurhan; kehottaa Serbian viranomaisia varmistamaan sotarikosoikeudenkäyntien jatkumisen myös paikallistasolla ja antamaan oikeutta uhreille tunnustamalla ja kunnioittamalla sotarikoksia koskevia tuomioistuimen tuomioita, torjumalla sotarikosten rankaisemattomuutta, tutkimalla kadonneita henkilöitä koskevia tapauksia ja hautapaikkoja sekä tukemalla kansallisia syyttäjiä rikoksentekijöiden saattamisessa oikeuden eteen; 82. tuomitsee tuomittujen sotarikollisten, kuten Veselin Šljivančanin, Dragoljub Ojdanićin ja Nikola Šainovićin, lisääntyvän läsnäolon tiedotusvälineissä, joita he käyttävät levittääkseen vihaa ja suvaitsemattomuutta Serbian kansallisia vähemmistöjä kohtaan; 83. kehottaa EU:ta ja sen liittolaisia vahvistamaan edelleen sovintoon tähtäävää työtä; pitää myönteisenä EU:n liittolaisten uudistettua sitoutumista, erityisesti Yhdysvaltojen, Yhdistyneen kuningaskunnan ja Saksan erityislähettiläiden nimittämistä Länsi-Balkanille, ja kehottaa heitä sitoutumaan tiiviiseen yhteistyöhön ja koordinointiin EU:n lähettilään kanssa, jotta voidaan vahvistaa vipuvaikutusta ja tarjota johdonmukaista neuvontaa ja tukea; 84. vahvistaa tukensa aloitteelle, joka koskee entisen Jugoslavian alueella tehtyjä sotarikoksia ja muita räikeitä ihmisoikeusloukkauksia käsittelevän alueellisen totuuskomission perustamista; 85. pitää myönteisenä, että koko Länsi-Balkanin alueella otettiin 1. heinäkuuta 2021 alkaen käyttöön verkkovierailu­ maksuista vapaa alue, mikä parantaa yhteyksiä ja hyödyttää konkreettisesti alueen kansalaisia ja yrityksiä; suhtautuu myönteisesti EU:n virkamiesten ja Länsi-Balkanin maiden johtajien allekirjoittamaan Brdon julistukseen, jossa myös tunnustetaan tämän saavutuksen merkitys; kehottaa neuvostoa ja komissiota tekemään yhteistyötä Länsi-Balkanin maiden viranomaisten kanssa, jotta verkkovierailumaksut voidaan poistaa Länsi-Balkanin ja Euroopan unionin välillä; 86. kehottaa Serbian viranomaisia tukemaan yksiselitteisesti yhteisten alueellisten markkinoiden luomista Berliinin prosessin puitteissa liittymisprosessin ensiaskeleena; korostaa, että kaikkien Länsi-Balkanin alueellisten taloudellisen yhteistyön järjestelmien olisi oltava osallistavia ja kaikkien kuuden maan kannalta hyväksyttäviä ja että järjestelmien avulla olisi aloitettava tasavertainen yhteistyö kaikkien kuuden maan välillä ja samalla lisättävä yhdenmukaistamista EU:n normien ja säännöstön kanssa;
Sosioekonomiset uudistukset 87. on tyytyväinen edistymiseen toimivan markkinatalouden kehittämisessä, vaikka valtion ote onkin yhä vahva, sekä siihen, että covid-19-kriisin vaikutuksia talouteen on onnistuttu lieventämään muun muassa oikea-aikaisilla finanssi- ja rahapoliittisilla tukitoimenpiteillä; kehottaa tästä huolimatta Serbian viranomaisia myöntämään pandemiaan liittyvää kohdennettua tukea haavoittuvassa asemassa oleville kotitalouksille ja yrityksille; panee merkille, että EU on antanut edelleen oleellista tukea Serbialle sen sosioekonomiseen elpymiseen ja välittömiin lääketieteellisiin tarpeisiin, 10 miljoonan euron lisätuki mukaan lukien; 88. panee huolestuneena merkille, että mitään niistä väitteistä, jotka mainittiin tutkivien journalistien laatimassa aiemmassa raportissa hallituksen harjoittamasta covid-19-tilastojen manipuloinnista poliittisiin tarkoituksiin, ei ole tutkittu; korostaa, että luottamus ja avoimuus ovat erityisen tärkeitä hallituksen toimissa covid-19-pandemian torjumiseksi, ja kehottaa siksi Serbian hallitusta toimittamaan kansalaisille kaikki asiaa koskevat tilastot; 89. toteaa, että parannuksista huolimatta työmarkkinoilla on edelleen rakenteellisia ongelmia sekä väestörakenteeseen ja muuttoliikkeeseen liittyviä haasteita; kehottaa Serbiaa parantamaan naisten asemaa työmarkkinoilla ja räätälöimään koulutusta vielä paremmin työmarkkinoiden tarpeisiin, erityisesti ammatillisen koulutuksen alalla ja vihreän ja digitaalisen siirtymän yhteydessä;